****

**T. Danny a filmvásznon is hódít Milán szerepében**

**Szezonzáró buliján, a Budapest Parkban jelentette be *T. Danny*, hogy nemsokára új szerepben próbálja ki magát. A Megafilm Service gyártásában szeptember elejétől forog a *„Még egy kívánság*” című romantikus komédia, amelyben Milán karakterének eljátszására kérték fel az egyik legismertebb hazai előadót.**

*T. Danny* régi kívánsága teljesült: filmszerepet kapott a következő év legjobban várt romkomjában, a „*Még egy kívánság”*- ban, amely 2026-ban debütál a mozikban. Mindezt a Budapest Park színpadáról jelentette be:

*„Aki ismer, az tudja, hogy gyerekkorom óta imádom a filmeket, mindig szerettem volna színészkedni. Most jött egy lehetőség az életemben… Az az újságom srácok, hogy jövőre mozikba kerül egy film, „Még egy kívánság” címmel, Dobó Kata rendezésében, amiben én is szerepet kaptam” –* árulta el a színpadról a hírt rajongónak *T. Danny*, és azt is elmondta, hogy színészi ambícióit még kisgyerekként először édesanyjával osztotta meg.

*Telegdy Dániel,* művésznevén *T. Danny* énekes, rapper és dalszerző a *“Csak Te”* című dallal robbant be a hazai zenei világba 2018-ban, és azóta is folyamatosan a toplistákon szerepel. Munkásságát többek között Eminem inspirálta, akinek művészi karrierjében a zene mellett szintén meghatározó polcon van a film is.

A Megafilm Service legújabb filmje egy zenei ügynökség világában játszódó történet, amelyben

*T. Danny* **Milán**, a jóképű zenész, rapper szerepében látható. Ő a lányok álma, karizmatikus egyéniség, aki élvezi, de nem veszi készpénznek a sikert, hiszen megdolgozik minden pillanatért. Legalább olyan jól zenél, mint amilyen jól eladja magát. Sosem voltak gátlásai, nagykanállal falja az életet és csak alkalmi kapcsolatai vannak. Persze a rosszfiúk sem egyértelműen rosszak, ha megismerjük a történetüket. Egy biztos: Milán jelenléte felkavarja az állóvizet a zenei ügynökség, a Dead Flamingos zenekar és a történet főhősnője, a zenei menedzser Juli életében is.

A sztori érdekessége, hogy *T. Danny* saját karakterének egy vállaltan karikírozott változatát alakítja majd a vásznon, emellett pedig az alkotói folyamatból is kiveszi a részét, hiszen a film egyes dalait zeneszerzőként és szövegíróként is jegyzi. *T. Danny* egyik mottója: *„Álmodni könnyű, de amikor az álmok valóra válnak, az mégis teljesen más”*. De vajon milyen álom valósul meg a szerep eljátszásával, és mire számíthatnak majd a mozinézők az ismert előadóművésztől a filmvásznon?

*Helmeczy Dorottya* producer vezetésével, a Megafilm Service visszatér a romantikus komédia világába, ami a filmgyártócég egyik emblematikus műfaja. *Dobó Kata* rendezésében, *Hermányi Mariann, Kádár L. Gellért* és *T. Danny* főszereplésével készülő film igazi sztárparádét ígér, hiszen a „nagyágyúk” névsora itt még nem ér véget - nemsokára kiderül, hogy kik játszanak még 2026 legjobban várt romantikus vígjátékában, amelyben a karrier, a barátság, a család és a szerelem kérdései fonódnak össze, a csoda segítségével.

***ALKOTÓK:*** PRODUCEREK: *HELMECZY DOROTTYA, KÁLOMISTA GÁBOR,* VEZETŐRENDEZŐ: *DOBÓ KATA,* TÁRSRENDEZŐ: *SZILÁGYI FANNI,* FORGATÓKÖNYVÍRÓ: *KOVÁCS M. ANDRÁS,* LÁTVÁNYTERVEZŐ: *VALCZ GÁBOR,* OPERATŐR: *BECSEY KRISTÓF,* ZENESZERZŐ: *MOLDVAI MÁRK,* DALSZÖVEGÍRÓ: *SZŰCS KRISZTIÁN, JELMEZTERVEZŐ: KAZAL VIKTÓRIA*

****